Page:Ludus Coventriae (1841).djvu/303

 Judas is redy, with pepyl strong, And doth his part me to betray. Ryse up, serys, I ȝou pray! Onclose ȝour eyne for my sake; We xal walke into the way, And sen hem come that xul me take.

Petyr, whan thou seyst I am forsake Amonge myn frendys, and stond alone, Alle the cher that thou kanst make, Geve to thi bretheryn everychone.

''Here Jhesus with his dyscipulis goth into the place, and ther xal come in a x. personys weyl be-seen in white arneys, and breganderes, and some dysgysed in odyr garmentes, with swerdys, gleyvys, and other straunge wepons, as cressettys, with feyr and lanternys and torchis lyth; and Judas formest of al conveyng hem to Jhesu be contenawns. Jhesus thus,''

Serys, in ȝour wey ȝe have gret hast To seke hym that wyl not fle; Of ȝow I am ryth nowth agast,— Telle me, serys, whom seke ȝe? Leyon. Whom we seke here I telle the now,  A tretour is worthy to suffer deth; We knowe he is here among ȝow,—   His name is Jhesus of Nazareth. Jhesu. Serys, I am here that wyl not fle,  Do to me all that ȝe kan; Forsothe I telle ȝow I am he,   Jhesus of Nazareth, that same man. Here alle the Jewys falle sodeynly to the erde, whan thei here Cryst speke, and qwhan byddyth hem rysyn, thei rysyn aȝen, Cryst thus seyng,